保州道中
作者：文天祥
朝代：宋

paragraphs: 昨日渡滹沱，今日望太行。
白雲何渺渺，天地何茫茫。
落葉混西風，黄塵昏夕陽。
牛車過不住，氈屋行相望。
小兒騎蹇馿，壯士駕乘黄。
高低葉萬頃，黑白草千行。
村落有古風，人間無時粧。
宋遼舊分界，燕趙古戰場。
蚩尤亂涿野，共工謫幽邦。
郭隗致樂毅，荆軻携舞陽。
臧盧互反覆，安史迭披猖。
山川一今古，人物幾興亡。
江南佔畢生，往來習羊腸。
天馬戴青蠅，電秣馳康莊。
適從何有來，如此醉夢鄉。
感時意踟躕，惜往淚淋浪。
厲階起玉環，左計由石郎。
天地行日月，萬代乘景光。
晝夜果可廢，春秋誠荒唐。
吾生直須臾，俯仰際八荒。
來者不可見，遠遊賦彷徨。